Predkladacia správa

Materiál s názvom „Informácia o činnosti Rady vlády SR pre národnostné menšiny a etnické skupiny za obdobie rokov 2003 - 2006 a o zámeroch jej činnosti na ďalšie obdobie“ sa predkladá na rokovanie vlády SR na základe odporúčania Rady vlády SR pre národnostné menšiny a etnické skupiny (ďalej len „Rada“) zo dňa 27. apríla 2006 s cieľom poukázať na rôzne formy spolupráce vlády Slovenskej republiky so združeniami, zväzmi a spolkami rozvíjajúcimi kultúru národnostných menšín a etnických skupín; formulovať vzájomné očakávania do ďalšieho volebného obdobia, ktoré by mali viesť k rozvíjaniu ešte tesnejšieho partnerstva medzi štátom a občianskymi združeniami národnostných menšín a etnických skupín.

Rada je poradným, iniciatívnym a koordinačným orgánom vlády SR pre oblasť štátnej národnostnej politiky. Koordinuje úlohy, ktoré vyplývajú smerom k príslušníkom národnostných menšín a etnických skupín z článkov Ústavy SR a z medzinárodne záväzných dokumentov a spolupracuje pri jej realizácii najmä s ministerstvami, orgánmi miestnej štátnej správy a samosprávy, občianskymi združeniami národnostných menšín a etnických skupín, vedeckými pracoviskami a občanmi.

Vláda SR zriadila Radu  a schválila jej štatút uznesením č. 292 zo dňa 14. apríla 1999. K zmene štatútu a novému zloženiu Rady došlo uznesením vlády SR č. 419 zo dňa 7. júna 2000. Personálne obsadenie Rady bolo vo volebnom období 2002 – 2006 schválené uznesením vlády SR č. 390 z 21. mája 2003 a ďalšími uzneseniami, ktoré riešili zmeny personálneho obsadenia Rady. Súčasné personálne obsadenie Rady bolo schválené uznesením vlády SR č. 410 zo dňa 31. mája 2005.

Materiál poukazuje na potrebu zachovania kontinuity existencie Rady, posilnenia jej postavenia ako dôležitého poradného, iniciatívneho a koordinačného orgánu vlády SR pre oblasť štátnej národnostnej politiky a zintenzívnenia spolupráce štátnej správy s občianskymi združeniami národnostných menšín a etnických skupín, vedeckými pracoviskami a občanmi.

Predkladaný materiál nemá finančný, ekonomický, environmentálny vplyv, vplyv na zamestnanosť ani na podnikateľské prostredie.  
	
Tento materiál nebol predmetom pripomienkového konania, nakoľko ide o materiál informatívneho charakteru.